# **ACORD DE MEDIU**

**Nr. 8360 din 18.12.2017**

....

Ca urmare a cererii adresate de **SC EURO CONSTRUCT TRADING'98 SRL,** cu sediul în Str. RAZOARE, Nr. 32, Bucureşti Sectorul 6 , Judetul Bucureşti, .... înregistrată la APM Giurgiu cu nr. 8360/16.10.2017, .... în vederea obținerii acordului de mediu pentru proiect, în urma parcurgerii procedurii de reglementare de către APM Giurgiu, în baza:

* **Ordonanței de urgență a Guvernului nr. 195/2005** privind protecția mediului, aprobată cu modificări și completări prin Legea nr. 265/2006, cu modificările și completările și ulterioare;
* **Hotărârii Guvernului** **nr. 38/2015** privind organizarea și funcționarea Ministerului Mediului, Apelor și Pădurilor;
* **Hotărârii Guvernului nr. 1000/2012** privind reorganizarea și funcționarea Agenției Naționale pentru Protecția Mediului și a instituțiilor publice aflate în subordinea acesteia;
* **Hotărârii Guvernului nr. 445/2009** privind evaluarea impactului anumitor proiecte publice și private asupra mediului, cu modificările și completările și ulterioare;
* **Ordinul Ministerului Mediului și Pădurilor nr. 135/2010** privind aprobarea metodologiei de aplicare a evaluării impactului asupra mediului pentru proiecte publice și private;
* **Ordinul Ministerului Mediului și Pădurilor nr. 19/2010** pentru aprobarea Ghidului metodologic privind evaluarea adecvată a efectelor potențiale ale planurilor sau proiectelor asupra ariilor naturale protejate de interes comunitar;
* **Ordinului Ministerului Apelor și Protecției Mediului nr. 863/2002** privind aprobarea Ghidurilor metodologice aplicate etapelor procedurii cadru de evaluare a impactului asupra mediului;
* **Ordonanței de Urgență a Guvernului nr. 57/2007** privind regimul ariilor naturale protejate, conservarea habitatelor naturale, a florei și faunei sǎlbatice, cu modificǎrile și completǎrile ulterioare, aprobată prin Legea nr. 49/2011,

**se emite:**

**ACORD DE MEDIU**

**pentru proiectul**

**„Extindere bazin piscicol”**

**titular: SC EURO CONSTRUCT TRADING'98 SRL**,cu adresa în municipiul București, str. Răzoare, nr. 32, sector 6

**având amplasamentul: în județul Giurgiu , comuna Bolintin Deal , sat Mihai Vodă, cod postal 087015**,

**în scopul** stabilirii condițiilor și a măsurilor pentru protecția mediului care trebuie respectate pentru realizarea proiectului,

**care prevede:**

# **I. Descrierea proiectului, lucrările prevăzute de proiect, inclusiv instalațiile și echipamentele**

Obiectivul investiţiei este reprezentat de extinderea unui bazin acvatic existent,realizat de S.C. G&P INVESTMENT COMPANY S.R.L. şi S.C. EURO CONSTRUCT TRADING '98 S.R.L. în perioada 2003 - 2017.

Proiectul „**Extindere bazin piscicol”** este amplasat pe terasa malului stâng al râului Argeş, la circa 200 m de mal, la circa 1,7 km aval de priza de apă de la Crivina, la cca. 0,80 km sud-est de intravilanul localităţii Crivina, la circa 1,5 km nord-vest de intravilanul localităţii Tântava şi la circa 1,5 km sud-vest de intravilanul localităţii Mihai Vodă, comuna Bolintin Deal, judeţul Giurgiu.

Perimetrul inițial Mihai Vodă 2 avea o suprafaţă de 72.142 mp. Terenurile pe care se dorește extinderea perimetrului Mihai Vodă 2 și pentru care se solicită emiterea acordului de mediu au o suprafață cumulată de 9.958 mp. Prin extindere, va rezulta un bazin piscicol cu o suprafață de circa 82.100 mp.

Perimetrul în care se vor desfăşura activităţile de extracţie a agregatelor minerale şi de amenajare a bazinului piscicol nu se suprapune peste nici o zonă în care au fost instituite Situri de Importanţă Comunitară sau Arii Speciale de Protecţie Avifaunistică.

Amplasamentul proiectului „Extindere bazin piscicol” se află la o distanţă de aproximativ 3,97 km de limita sitului Natura 2000 – ROSCI 0138 Pădurea Bolintin.

Activitatea de amenajare/extindere a bazinului piscicol cuprinde următoarele etape:

– etapa de funcţionare (profilare bazin cu recuperarea agregatelor minerale):

* lucrări de deschidere, pregătire şi extracţie a agregatelor minerale;
* prelucrare;
* transport;

- etapa de pregătire şi exploatare piscicolă:

* plantări de vegetaţie specifică şi ameliorarea raportului oxigen/azot (realizarea habitatului propice populaţiei piscicole) - taluzurile vor fi acoperite cu sol vegetal şi însămânţate cu iarbă şi vegetaţie mezohigrofilă şi palustră;
* lucrări anexe specifice amenajării piscicole - execuţie pontoane, rampe de acces la pontoane.

La finalul execuţiei lucrărilor de exploatare, taluzurile vor fi amenajate, folosind materialul din copertă, (constituit din sol vegetal, argilă şi nisipuri argiloase). Suprafeţele aferente taluzurilor emerse şi ale pilierilor de protecţie vor fi înierbate cu ierburi specifice zonelor umede.

Prin extragerea agregatelor minerale de pe suprafaţa de 9.958 m2, suprafaţă pentru care s-a solicitat obţinerea acordului de mediu, va rezulta o excavaţie, cu următoarele caracteristici:

- Suprafaţă teren proprietate - 9.958 m²

- Suprafaţa excavaţie la cota medie a terenului 100 mdMN - 0,82 ha

- Suprafaţa luciului de apă la cota 95,40 mdMN - 0,62 ha

- Suprafaţa la fundul excavaţie, la cota 85,00 mdMN - 0,17 ha

- Volum săpătură util - 48 mii m³

- Volum steril - 17 mii m³

- Volum de apă -39 mii m³

- Adâncimea maximă a săpăturii -15 m

- Adâncime maximă a apei - 10,4 m

- Unghi taluz (1:2) - 27 grade (1:2)

Lucrările ce se au în vedere pentru deschiderea acestui tip de zăcământ, constau în amenajarea infrastructurii de acces (balastare drumuri de acces, amenajare platforme balastate, acces utilaje de excavare).

Lucrările de pregătire au ca scop îndepărtarea copertei care acoperă zăcământul de substanţă minerală utilă în vederea exploatării. Aceste lucrări vor fi făcute selectiv în două etape pentru separarea solului vegetal de materialul steril reprezentat de argila şi nisip argilos.

Lucrările de exploatare se vor face pe conturul excavaţiei cu un excavator, iar în interiorul excavaţiei se va utiliza o dragă refulantă. Vor fi realizate în două etape.

* Prima etapă constă în extracţia nisipului şi pietrişului utilizând excavatorul, până la

o adâncime de circa 7,0 m (3,5 m sub NH), în fâşii având lungimea de 50-150 m şi lăţimea 10,0 m.

* A două etapă constă în extracţia agregatelor de la cota de 92 m până la cota de

85 m utilizând o dragă aspirant – refulantă.

Materialul excavat va fi încărcat în autobasculante şi transportat la staţia de staţia de sortare-spălare, cu productivitatea de 100 m3/oră agregate sortate.

Staţia de sortare – spălare este situată pe un alt amplasament, pentru care au fost obţinute avizele şi acordurile necesare funcţionării.

Staţia este prevăzută cu un ciur vibrator de 12 mp, echipat cu 4 site cu ochiurile pătrate, bandă desecătoare, instalaţie de spălare a agregatelor, relee de benzi transportoare.

Balastul adus de către autobasculante este descărcat în buncărul de alimentare al staţiei de prelucrare, având o capacitate de 40 m3.

Utilaje pentru exploatare şi transport:

* excavatoare – 2 buc;
* încărcătoare frontale – 2 buc;
* buldozere – 1 buc;
* autobasculante -2 buc;
* dragă absorbant – refulantă - 1 buc.

Întrucât apa va avea adâncimi cuprinse între 3 şi 10 m, cea mai bună soluţie este amenajarea acestui bazin pentru pescuit sportiv.

Având în vedere faptul că bazinul piscicol este destinat pescuitului sportiv, creşterea peştelui se va face fără furajare, peştele hrănindu-se cu vegetaţia naturală din lac.

Apa folosită din pânza freatică corespunde calitativ pentru creşterea optimă a peştelui de consum în cultura semi-intensivă.

Creşterea peştelui se va face în regim natural, prin furajare naturală cu vegetaţie din bazine. Nu se vor folosi pesticide sau alte substanţe chimice. Recoltarea peştelui se va face prin pescuit sportiv.

Oxigenul dizolvat din apa bazinului trebuie să fie la valoare de 5 mg/l, iar în timpul căldurilor de vară la 6 - 6,5 mg/l. Pentru menţinerea acestor valori vor fi utilizate două aeratoare tip injector.

Durata de funcţionare preconizată a obiectivului „**Extindere bazin piscicol**” este de 1 an, în baza permiselor de exploatare eliberate anual de către Agenţia Naţională pentru Resurse Minerale, în conformitate cu prevederile Legii Minelor nr. 85/2003 cu modificările şi completările ulterioare.

La această perioadă se adaugă perioada necesară execuţiei lucrărilor de refacere a mediului în zonele afectate de exploatarea minieră şi perioada necesară monitorizării post închidere.

Regimul de lucru pentru activitatea de exploatare va fi de 8 ore/zi, 6 zile/săptămână, 264 zile/an.

Personalul de deservire al bazinului piscicol se va pregăti din timp de către beneficiarul investiţie, iar numărul de personal necesar se va stabili în funcţie de gradul de pregătire, dotarea tehnică şi productivitatea reală a exploatării piscicole.

Amenajarea piscicolă este destinată producţiei de peste de consum, producţie care va satisface necesarul pentru pescuitul sportiv. Producţia realizabilă este de cca. 500 kg/ha.

Bazinul piscicol va fi populat cu peşte din speciile crap, sânger şi caras:

* sânger 2 ani – producție 425 exemplare
* caras 2 ani - producție 1.020 exemplare
* crap 2 ani- producție 2.250 exemplare

***Utilități :***

Alimentarea cu apă potabilă

Pentru consumul de apă potabilă al personalului antreprenorul va asigura aprovizionarea

cu apă potabilă îmbuteliată conform normativelor în vigoare.

Alimentarea cu carburanți

Ca urmare a activităţii utilajelor, va rezulta un consum de motorină care nu va depăşi valoarea de 280 l/zi , pentru alimentarea autocamioanelor urmând a fi utilizate staţiile de distribuţie

din zonă.

Pentru alimentarea utilajelor terasiere şi a excavatoarelor, combustibilii se vor transporta în butoaie metalice cu capacitatea de 200 l fiecare.

Alimentarea cu energie electrică

Începând de la cota de +92 m, extracţia agregatelor minerale va fi realizată cu o dragă aspirant – refulantă, ce este antrenată cu energie electrică , pentru care se estimează un consum de 2.000 Kw/zi .

Reviziile şi reparaţiile utilajelor se vor efectua la punctul de lucru al societăţii EURO CONSTRUCT TRADING '98 S.R.L., amplasat la circa 1 km sud de perimetru şi ca urmare nu vor exista stocuri de materiale, consumabile şi piese de schimb în perimetrul de exploatare al proiectului „Extindere bazin piscicol” şi nici stocuri de combustibil.

Tipuri de deșeuri generate :

* 01 01 02 Deşeuri de la excavarea minereurilor nemetalifere = 17.167 m3

Rocile argiloase vor fi utilizate la amenajarea taluzurilor bazinului piscicol (acolo unde va fi cazul), iar solul vegetal va fi utilizat la ecologizarea suprafeţelor taluzurilor emerse ale bazinului şi a suprafeţelor pilierilor.

În afara acestor deşeuri (rezultate din activitatea productivă), pe amplasamentul perimetrului de exploatare nu se produc şi nici nu vor depozita alte tipuri de deşeuri.

# **II. Motivele și considerentele care au stat la baza emiterii acordului de mediu**

1. **Modul de încadrare în planul de urbanism și amenajare a teritoriului:**

Accesul în zona obiectivului se face din Autostrada A1 Bucureşti – Piteşti. Pe autostradă se merge până la ieşirea către Ciorogârla, apoi se parcurge drumul care leagă localităţile Ciorogârla şi Bolintin - Deal. Din localitatea Bolintin – Deal se va merge pe drumul ce duce la localitatea Mihai Vodă, iar de aici accesul se va face pe drumul comunal DC 133 dintre Mihai Vodă şi localitatea Crivina. Pe acest drum se parcurge circa 1 km, apoi se face la stânga pe un drum pe exploatare, pe care se mai parcurge încă 1 km, până la obiectiv.

Terenurile pe care se doreşte extinderea perimetrului Mihai Vodă 2 şi pentru care se solicită emiterea acordului de mediu au o suprafaţă cumulată de 9.958 mp şi sunt delimitate de următoarele puncte:

|  |  |  |
| --- | --- | --- |
| Nr. punct  | X | Y |
| 8 | 325.361 | 564.079 |
| 9 | 325.386 | 564.173 |
| 10 | 325.227 | 564.128 |
| 11 | 325.191 | 564.127 |
| 12 | 325.144 | 564.139 |
| 13 | 325.140 | 564.129 |
| a | 325.196 | 564.112 |
| b | 325.262 | 564.095 |
| c | 325.317 | 564.088 |

1. **Motivele/criteriile pe baza cărora s-a ales alternativa de realizare a proiectului, inclusiv tehnologică și de amplasament:**

Beneficiarul şi proiectantul de specialitate au analizat o singură alternativă, alegând soluţia optimă tehnic şi economic, specifică terenului şi condiţiilor existente pe teren.

Amplasarea obiectivului industrial a ţinut cont de o serie de factori, cum ar fi:

- existenţa pe amplasament a unor balastiere de agregate minerale deschise anterior;

- situarea într-o zonă bogată din punct de vedere al resurselor naturale;

- forţa de muncă este suficientă în zonă, cererea de locuri de muncă fiind foarte importantă;

- accesul în zonă se realizează cu uşurinţă;

- amplasarea în spaţiul propus şi activitatea desfăşurată nu determină impact semnificativ asupra mediului înconjurător, obiectivul fiind situat izolat.

*Pentru selectarea alternativei au fost avute în vedere şi aspectele următoarele*:

1. Elementele cadrului natural:

– *Geologia zonei*. Conform informaţiile obţinute de la balastierele din zonă, stratul de nisip şi pietriş are o grosime de peste 9 m, cu intercalaţii subţiri de argile, având în culcuş un strat de argile compacte;

– *Solul*. Conform datelor din literatura de specialitate, în zona limitrofă perimetrului este un aluviosol eutric, semiprofund, cu rezervă mică de material organic (humus), cu un conţinut ridicat de azot şi potasiu, dar moderat aprovizionat cu fosfor. Este format pe pietrişuri şi nisipuri

fluviatile necarbonatice, în zona de luncă a râului Argeş;

– *Apa*. Caracteristicile fizico-chimice şi bacteriologice ale apei, permit creşterea în sistem semi-intensiv a crapului, cu condiţia menţinerii nivelului de oxigen dizolvat la valori cuprinse între 6 - 6,5 mg/l, în perioada căldurilor de vară, folosind aeratoare de tip injector;

– *Distanţa până la cursurile de apă*. Altitudinea zonei. Având în vedere distanţa de cca. 1,0 km până la cursul râului Argeş şi altitudinea zonei, perimetrul analizat nu va fi inundat, în condiţiile unor debite excepţionale.

2. Criterii socio-economice:

– Cerinţa mare de agregate minerale în această parte a ţării;

– Zona nu este locuită. Cea mai apropiată localitate este la circa 0,8 km;

– Beneficiarul lucrărilor va folosi o staţie de sortare-spălare, amplasată la circa 1 km sud - vest de perimetrul de exploatare.

*Prezentarea alternativei alese:*

|  |  |
| --- | --- |
| **Factori de mediu.****Aspecte sociale/****de mediu** | **ALTERNATIVE** |
| **Alternativa „zero”** | **Implementarea proiectului** |
| Aerul | Calitatea aerului este relativ bună. Există anumite influenţe determinate de antrenarea particulelor de pe suprafaţadrumului de exploatare,existent în partea de est a terenului. | Activităţile propuse vor genera o creştere temporară a pulberilor în suspensie şi a noxelor emise de utilaje. Acest impact va avea un caracter local, doar în zona perimetrului de exploatare.Aceste emisii vor avea un maxim în timpul lucrărilor de descopertare şi a lucrărilor de extracţie a agregatelor până la cota de + 92 m, când vor fi folosite utilaje acţionate cu motor termic. Ulterior acestei etape,extracţia agregatelor minerale se va face cu o dragă acţionată electric, (racordată la reţeaua electrică), fapt ce va determina o scădere a emisiilor de noxe. Totodată,cantitatea de pulberi în suspensie devine neglijabilă, întrucât materialul excavat este saturat cu apă.O mică cantitate de pulberi va fi antrenată în timpul efectuării lucrărilor de refacere a mediului. Aceste lucrări sunt de mică amploare şi vor viza doar taluzurile şi suprafeţele pilierilor.Amenajarea spaţiului verde din jurul bazinului acvatic va avea un impact pozitiv asupra calităţii aerului din zonă şi va constitui un habitat propice pentru dezvoltarea speciilor de faună caracteristice zonei geografice. |
| Apa | Condiţiile actuale din cadrulamplasamentului nu influenţează calitativ şi cantitativ factorul de mediu apă. | Activităţile propuse nu vor avea impact semnificativ asupra calităţii apei.Calitatea apelor poate fi afectată în cazul apariţiei unor scurgeri accidentale de combustibili şi/sau lubrifianţi.Extinderea luciului de apă, precum şi amplasarea aeratoarelor de tip injector, va determina creşterea cantităţii de oxigen dizolvat în apă.Realizarea amenajării piscicole va genera apariţia unui ecosistem de zone umede, cu o diversitate specifică mare.Printr-un management corect al amenajării piscicole, nu vor fi poluate apele subterane. |
| Solul | Menţinerea utilizării terenului la o categorie ecologică inferioară | În perioada execuţiei lucrărilor de excavare pot să apară poluări nesemnificative ale solului ca urmare a scurgerilor accidentale de carburanţi şi/sau lubrifianţi.Activitatea de extracţie a rocilor utile va influenţa în mod semnificativ factorul de mediu sol. Acest impact este inevitabil avându-se în vedere specificul activităţii.Impactul generat de activităţile de exploatare a agregatelor va fi minimizat prin efectuarea lucrărilor de refacere a mediului. (acoperirea cu sol a taluzurilor şi suprafeţelor limitrofe bazinului,înierbarea suprafeţelor pregătite anterior.) |
| Peisajul | Nu există impact | Prin amenajarea bazinului acvatic impactul asupra peisajului va fi pozitiv. |
| Biodiversitatea | Nu există impact.În prezent pe suprafaţa de teren studiată se află vegetaţie naturală, de valoare conservativă redusă. | Realizarea lucrărilor de exploatare va genera un impact negativ redus şi temporar asupra unui număr mic de specii.Amenajarea bazinului acvatic şi a spaţiilor verzi din jurul acestuia prin plantare de ierburi perene şi specii arborescente, caracteristice zonei geografice are un impact pozitiv asupra biodiversităţii din regiune |
| Populaţia | Nu există impact. | În perioada executării lucrărilor de amenajare a bazinului acvatic nu va exista un impact asupra populaţiilor localităţilor din zonă.În perioada de funcţionarea a amenajării piscicole, poate exista un impact pozitiv, prin practicarea pescuitului sportiv. |
| Aspecte socio -economice | Nu există impact | Se constată un impact pozitiv, întrucât pe o perioadă nelimitată de timp, va există o cerere mai mare de forţă de muncă.Această cerere de forţă de muncă va exista atât în perioada de execuţie, cât şi în perioada de funcţionare a bazinului piscicol.Un alt aspect pozitiv constă în asigurarea necesarului de nisip şi pietriş la nivel local.Prin practicarea pescuitului sportiv, amenajarea piscicolă poate reprezenta un punct de atracţie turistică, contribuind la dinamizarea economică a zonei. |
| Zgomot şi vibraţii | Nu există impact. | Nu există impact întrucât, pe de o parte,distanţa până la zonele locuite este mare, iar pe de altă parte utilajele nu vor funcţiona concomitent.Menţionăm că vor fi folosite doar utilaje într-o stare tehnică bună. |

1. **Încadrarea în BAT, BREF, după caz :** nu este cazul.
2. **Respectarea cerințelor comunitare transpuse în legislația națională:**

Pentru proiect s-a realizat evaluarea impactului asupra mediului conform prevederilor în vigoare: H.G. nr. 445 din 8 aprilie 2009 privind evaluarea impactului anumitor proiecte publice şi private asupra mediului care transpune prevederile Directivei 2011/92/UE a Parlamentului European și a Consiliului privind evaluarea anumitor proiecte publice și private asupra mediulu și implementată prin Ordinul Ministerului Mediului și Pădurilor nr. 135/2010 privind aprobarea metodologiei de aplicare a evaluării impactului asupra mediului pentru proiecte publice și private. .

1. **Modul cum răspunde/respectă obiectivele de protecția mediului din zonă pe aer,**

 **apă, sol etc.:**

Estimarea impactului potenţial al activităţii asupra calităţii factorilor de mediu s-a facut luând în considerare impactul determinat pentru calitatea fiecărui factor de mediu în parte.

**Factorul de mediu apa**

*Impactul cantitativ*

În perioada de execuţie, ca urmare a excavării materialului solid din componenţa stratului acvifer, în arealul analizat, se va produce o depresionare a nivelului apei. Ca urmare a acestei situaţii, zona excavată va drena apele acviferului freatic, determinând şi o viteză de curgere mai mare, urmare a creşterii gradientului hidraulic.

*Impactul calitativ:*

În etapa de funcţionare a bazinului piscicol, calitatea apei acviferului freatic nu se va modifica, întrucât produşii generaţi de activitatea piscicolă sunt de natura biogenă, fiind uşor asimilabili, chimico - biologic de ecosistemul acvatic.

Pentru evitarea infestării accidentale a pânzei freatice se va avea în vedere:

- respectarea metodologiei de lucru;

- respectarea pilierului de siguranţă al malurilor;

- respectarea adâncimii de extracţie;

- taluzarea şi consolidarea malurilor prin lucrări de înierbare în vederea evitării surpării acestora;

- evitarea folosirii de utilaje de extracţie care prezintă scurgeri de carburanţi sau de uleiuri;

- executarea periodică de analize privind calitatea apei.

- urmărirea evoluţiei puietului, evitarea mortalităţii;

- curăţirea regulată a lacului.

Pentru evitarea fenomenului de şiroire a apelor pluviale pe suprafeţele înclinate în perioada exploatării sunt prevăzute lucrări de gospodărire a apelor.

Execuţia de lucrări de gospodărire a apelor pe perioada operaţională, este necesară deoarece în perioadele cu precipitaţii abundente acestea pot conduce la apariţia unor procese geodinamice, ce pot afecta stabilitatea şi morfologia terenurilor din zonă.

În vederea menţinerii regimului apelor de suprafaţă şi subterane, precum şi a echilibrului ecologic din zonă, se recomandă monitorizarea principalilor indicatori fizicochimici ai apei, prin prelevarea şi analizarea periodică (conform programului de monitorizare) a probelor de apă recoltate atât din bazinul piscicol ce urmează să fie realizat, precum şi din cele două foraje de observaţie proiectate amonte şi aval de excavaţie.

**Factorul de mediu aer**

În zona de desfăşurare a lucrărilor, repartizarea poluanţilor se consideră uniformă. Mijloacele de transport sunt surse liniare de poluare. Utilajele, în schimb, se deplasează pe distanţe reduse, în zona fronturilor de lucru.

Poluanţii sunt reprezentaţi prin oxizi de carbon, oxizi de azot şi de sulf, compuşi organici volatili, generaţi de sursele mobile (funcţionarea autovehiculelor care vor extrage şi transporta agregatele minerale).

Din analiza debitelor şi concentraţiilor de poluanţi prezentate, se observă că acestea vor fi mici în cazul tuturor poluanţilor. Concentraţiile de poluanţi în aerul ambiental se vor încadra în limitele prevăzute de legislaţia în vigoare.

**Factorul de mediu sol și subsol**

Lucrările de exploatare şi realizarea bazinului piscicol vor conduce la scoaterea din circuitul natural a unor suprafeţe de teren şi crearea unor noi forme de relief, artificiale.

Aceste lucrări nu conduc la schimbări majore în mediul geologic, care să aibă efect ireversibil asupra condiţiilor hidrogeologice, hidrologice, zonelor umede, biotipurilor etc.

Din punct de vedere chimic, calitatea subsolului nu va fi afectată, lucrările de exploatare vor conduce doar la schimbări ale morfologiei terenului, a proprietăţilor fizicomecanice şi termice ale solului.

Ca atare, impactul produs de activitatea desfăşurată se manifestă prin:

– excavarea volumului de resurse minerale avizat, aspect ce conduce la agresarea subsolului şi la modificarea peisajului prin realizarea bazinului piscicol.

Sursele posibile de poluare a solului, rezultate ca urmare a desfăşurării activităţii de exploatare a zăcământului de nisip şi pietriş sunt în principal următoarele:

– scurgeri de combustibili şi lubrefianţi, datorate manipulării necorespunzătoare la alimentarea cu carburanţi sau uleiuri, a instalaţiilor şi utilajelor;

– scurgeri accidentale, pe sol, a produselor petroliere, rezultate în timpul funcţionării utilajelor;

– accidentele tehnice;

– deşeurile solide (deşeuri menajere, piese uzate, etc.).

Impactul negativ al activităţii dat de lucrările de excavaţii propuse este redus.

Pentru protecţia suprafeţei şi a obiectivelor situate în imediata vecinătate a obiectivului se vor delimita şi păstra, pe toată durata de execuţie a bazinului piscicol, pilieri cu lăţimea de minimum 5 m faţă de terenurile limitrofe, iar faţă de drumul de exploatare a fost instituit un pilier cu lăţimea de 10 m.

**Biodiversitate**

Perimetrul în care se vor desfăşura activităţile de extracţie a agregatelor minerale şi de amenajare a bazinului piscicol nu se suprapune peste nici o zonă în care au fost instituite Situri de Importanţă Comunitară sau Arii Speciale de Protecţie Avifaunistică.

Perimetrul proiectului „Extindere bazin piscicol” se află la o distanţă de aproximativ 3,97 km de limita sitului Natura 2000 – ROSCI 0138 Pădurea Bolintin.

Extracţia agregatelor minerale cu realizare de bazin piscicol din perimetrul proiectului „Extindere bazin piscicol”, judeţul Giurgiu, nu se suprapune peste zone împădurite, nu va produce modificări ale suprafeţelor de păduri, mlaştini, zone umede, corpuri de apă (lacuri, râuri etc.), plaje.

De asemenea, nu va modifica/distruge populaţia de plante, nu va distruge sau altera habitate ale speciilor de plante şi animale incluse în Cartea Roşie.

Exploatarea agregatelor minerale cu realizare de bazin piscicol nu va afecta speciile şi populaţiile de pasări, mamifere, peşti, amfibii, reptile, nu va modifica/distruge rutelor de migrare, nu va modifica/reduce spaţiile pentru adăposturi, de odihnă, hrană şi de creştere.

 Proiectul nu intră sub incidența art. 28 din OUG nr. 57/2007 , privind regimul arilor protejate , conservarea habitatelor naturale , a florei și a faunei sălbatice , cu modificările și completările ulterioare .

**Peisaj**

Categoria de folosinţă a terenului este „teren agricol”, întreaga zonă fiind cultivată aleator cu specii de cereale.

Terenurile propuse pentru implementarea proiectului nu sunt cultivate, acestea sunt acoperite cu o vegetaţie spontană.

Exploatarea agregatelor minerale cu realizare de bazin piscicol din perimetrul proiectului „Extindere bazin piscicol” , nu va produce modificări ale suprafeţelor de păduri, mlaştini, zone umede, corpuri de apă (lacuri, râuri etc.), plaje.

Având în vedere faptul că perimetrul studiat nu a fost inclus în zonele cu valoare peisagistică deosebită, se poate concluziona că impactul asupra peisajului poate fi considerat în limite acceptabile.

1. **Compatibilitatea cu obiectivele de protecție a sitului Natura 2000, după caz:**

Proiectul nu intră sub incidența art. 28 din OUG nr. 57/2007 , privind regimul arilor protejate acesta fiind situate la o distanţă de aproximativ 3,97 km de limita sitului Natura 2000 – ROSCI 0138 Pădurea Bolintin.

1. **Luarea în considerare a impactului direct, indirect și cumulat cu al celorlalte activități existente în zonă etc:**

Perimetrul Mihai Vodă 2 - „Extindere bazin piscicol” este amplasat pe o terasă, în albia majoră a râului Argeş, într-o zonă cu potenţial, în ceea ce priveşte exploatarea agregatelor minerale.

În apropierea obiectivului proiectat mai există o investiţie similară, amplasată la circa 1,4 km sud de perimetrul proiectului „Extindere bazin piscicol” şi anume balastiera CRH.

Având în vedere distanţa relativ mare dintre aceste obiective nu se poate cuantifica un asemenea impact asupra mediului .

# **III. Măsuri pentru prevenirea, reducerea și, unde este posibil, compensarea efectelor negative semnificative asupra mediuluI:**

1. **măsuri în timpul realizării proiectului pe factori de mediu și efectul implementării acestora:**

**Factorul de mediu apa**

Pentru asigurarea unor condiţii normale de lucru, sub aspectul protecţiei mediului,precum şi pentru reducerea la minimum a posibilităţilor de poluare a acviferelor, se vor adopta următoarele măsuri:

– lucrările de amenajare a bazinului piscicol cu valorificarea agregatelor minerale se vor realiza numai în perimetrul minier aprobat de către A.N.R.M.;

– respectarea tehnologiei de exploatare aprobată prin permisul de exploatare;

– alimentarea cu combustibili, schimbul de ulei şi reparaţiile curente se vor efectua numai în zone special amenajate în acest scop; sub rezervorul acestora se va întinde o folie din material plastic;

– reviziile şi reparaţiile utilajelor se vor face periodic conform graficelor şi specificaţiilor tehnice la service-uri autorizate;

– gestionarea corespunzătoare a deşeurilor menajere şi a materialului din descopertă conform legislaţiei în vigoare;

– menţinerea în bună stare a drumurilor de acces.

**Factorul de mediu aer**

Pentru asigurarea unor condiţii normale de lucru, sub aspectul protecţiei mediului, precum şi pentru reducerea la minim a efectelor agenţilor poluanţi asupra aerului, se consideră necesare o serie de acţiuni:

– lucrările de amenajare a bazinului piscicol cu valorificarea agregatelor minerale se vor realiza numai în perimetrul aprobat de către A.N.R.M.;

– se vor folosi în principal utilaje echipate cu motoare cu catalizator;

– circulaţia auto se va face numai pe drumurile existente fără a se produce pierderi de balast pe carosabil;

– întreţinerea utilajelor, reparaţiile acestora se vor face periodic, conform recomandărilor firmelor producătoare pentru evitarea degajării suplimentare de noxe în timpul funcţionării;

– alimentarea cu combustibili, schimbul de ulei şi reparaţiile curente se vor efectua numai pe platformele betonate special amenajate, la organizarea de şantier a societăţii EURO CONSTRUCT TRADING 98 S.R.L.;

**Factorul de mediu sol și subsol**

Pentru asigurarea unor condiţii normale de lucru, sub aspectul protecţiei mediului,precum şi pentru reducerea la minim a posibilităţilor de poluare a solului, se vor adopta următoarele măsuri:

– nu se vor face depozite de balast în zona perimetrului de exploatare mai mari decât posibilitatea zilnică de transport;

– se va respecta tehnologia de exploatare aprobată prin Permisul de exploatare;

– sterilul va fi folosit integral la realizarea unor lucrări ce au ca scop integrarea în ambientul natural al amplasamentului;

– se va evita poluarea solului cu produse petroliere (carburanţi, uleiuri);

– deşeurile reciclabile se vor colecta şi valorifica conform prevederilor Legii nr.211/2011, H.G. 856/2002, H.G. 170/2004 şi H.G. 1132/2008;

Pentru diminuarea impactului asupra subsolului se vor lua următoarele măsuri:

– nu se vor face depozite de balast în zona perimetrului de exploatare mai mari decât posibilitatea zilnică de transport;

– se va respecta tehnologia de exploatare aprobată prin Permisul de exploatare;

– se va evita poluarea solului cu produse petroliere (carburanţi, uleiuri);

– utilizarea de materiale absorbante pentru eliminarea scurgerilor accidentale de produse petroliere şi evitarea migrării acestora;

– deşeurile reciclabile se vor colecta şi valorifica conform prevederilor Legii nr.211/2011, H.G. 856/2002, H.G. 170/2004 şi H.G. 1132/2008;

**Biodiversitate**

Pentru diminuarea impactului asupra biodiversităţii din zonă, titularul activităţii va avea în vedere următoarele măsuri:

– lucrările privind amenajarea bazinului piscicol se vor realiza numai în perimetrul aprobat de către A.N.R.M.;

– utilizarea drumului de exploatare existent şi întreţinerea permanentă a acestuia;

– respectarea tehnologiei de exploatare;

– diminuarea concentraţiilor de pulberi în atmosferă, în principal pe drumurile utilizate pentru transportul producţiei;

– folosirea utilajelor în limita timpilor de funcţionare necesari pentru activitatea proiectată;

– utilizarea de echipamente şi autobasculante performante, care să nu producă un impact semnificativ asupra mediului prin noxele emise;

– amenajarea depozitului de sol vegetal pentru depozitarea temporară a acestuia, în vederea utilizării acestuia la ecologizare;

– amenajarea malurilor zonei excavate şi depozitarea corespunzătoare a solului, până la utilizarea acestuia la realizarea unor spaţii cu vegetaţie de jurîmprejurul bazinului piscicol;

– managementul deşeurilor rezultate prin implementarea proiectului;

– evitarea derulării lucrărilor de implementare în perioada de depunere a pontei şi de îngrijire a puilor, conform etologiei speciilor de păsări;

– implementarea proiectului conform legislaţiei care reglementează această categorie de activităţi economice, cu respectarea tehnologiei care permite menţinerea parametrilor factorilor de mediu şi a biodiversităţii în limite admisibile.

– realizarea programelor de reconstrucţie ecologică.

Măsurile din studiu vor fi preluate de conducerea societăţii în vederea aplicării şi utilizării celor mai bune tehnici disponibile care să asigure un nivel minim de zgomot,vibraţii şi praf, astfel că efectele asupra terenurilor agricole şi în special asupra biodiversităţii din zonele perimetrale să fie excluse.

Se recomandă monitorizarea pulberilor în suspensie şi a nivelului de zgomot la limita perimetrului propus, astfel încât societatea să ia măsurile tehnice corespunzătoare pentru diminuarea şi reducerea oricărui tip de poluare sau de efecte asupra biodiversităţii din zonele învecinate.

**Peisaj**

Măsuri ce vor fi luate pentru diminuarea impactului asupra peisajului:

– respectarea cu stricteţe a tuturor proiectelor tehnice aprobate, a tehnologiilor autorizate şi a reglementărilor în vigoare pentru toate activităţile proiectului;

– menţinerea trăsăturilor de continuitate a formei terenului ori de câte ori va fi posibil şi minimizarea schimbărilor topografice ori de câte ori va fi posibil;

– menţinerea vegetaţiei existente ori de câte ori va fi posibil;

– plantarea de specii indigene în grupuri mixte care să imite peisajul natural şi să mascheze activităţile de exploatare;

– organizarea sistemelor de spaţii verzi în interiorul perimetrului va fi făcută astfel încât să se realizeze continuitatea cu peisajul natural în care nu se intervine decât pentru operaţiuni de igienizare a pădurilor;

1. **măsuri în timpul exploatării și efectul implementării acestora:**

Amplasarea lucrărilor de exploatare din perimetrul balastierei de agregate minerale trebuie să se realizeze fără a prejudicia în vreun fel salubritatea, ambientul, spaţiile de odihnă, tratament şi recreere, starea de sănătate şi confort ale populaţiei.

În acest sens este necesar a fi respectate următoarele măsuri:

– lucrările de exploatare a nisipului şi pietrişului se vor realiza numai în perimetrul aprobat de către A.N.R.M.;

– respectarea tehnologiei de exploatare aprobată prin Permisul de exploatare;

– diminuarea concentraţiilor de pulberi în atmosferă, în principal pe drumurile utilizate pentru transportul producţiei;

– reducerea poluării fonice prin măsuri tehnico-organizatorice;

– folosirea utilajelor în limita timpilor de funcţionare necesari pentru activitatea proiectată;

– orientarea fronturilor de lucru, astfel încât zgomotele şi vibraţiile produse în timpul activităţii de exploatare să se resimtă în limitele admise;

– utilizarea de echipamente şi autobasculante performante, care să nu producă un impact semnificativ asupra mediului prin noxele emise;

amenajarea depozitului de sol vegetal pentru depozitarea temporară a acestuia, în vederea utilizării acestuia pentru reconstrucţia ecologică a terenurilor afectate, la încetarea activităţii;

– menţinerea în bună stare a drumurilor de acces;

– gestionarea corespunzătoare a materialului din descopertă şi a deşeurilor menajere;

– controlul emisiilor de gaze de combustie de la motoarele termice şi menţinerea maşinilor şi utilajelor în cadrul parametrilor prevăzuţi de fabricant şi utilizarea în principal a maşinilor echipate cu dispozitive cu catalizator;

– monitorizarea pulberilor în suspensie la limita perimetrului de exploatare, astfel încât societatea să ia măsurile tehnice corespunzătoare pentru

diminuarea şi reducerea oricărui tip de poluare sau de efecte asupra mediului din zonele învecinate;

– pentru cazul în care nivelul de zgomot la limita perimetrului, stabilit prin măsurători, va fi mai mare decât cel prognozat şi zgomotele produse vor afecta fauna din ariile protejate, activitatea va fi sistată, reluarea acesteia urmând a se face după montarea unor ecrane antifonice alcătuite din panouri detaşabile, construite din structuri metalice uşoare cu umplutură de materiale fonic izolante (spumă poliuretanică, vată de sticlă, etc.), amplasate în vecinătatea zonelor maxime de emisii, pe direcţia sursă-receptor;

– realizarea programelor de reconstrucţie ecologică.

1. **măsuri pentru închidere/demolare/dezafectare și reabilitarea terenului în vederea utilizării ulterioare, precum și efectul implementării acestora:**

 Lucrările de refacere a mediului în perimetrul de exploatare Mihai Vodă 2 sunt programate

atât în perioada execuției lucrărilor de exploatare cât și la finalul lucrărilor de exploatare şi se vor executa pe o perioadă de 2 luni de zile.

 La sfârşitul perioadei aferente activităţii de exploatare, în amplasament se vor executa lucrări de refacere a suprafeţelor ocupate şi afectate de activitatea de extracţie.

Lucrările de refacere a mediului în Perimetrul Mihai Vodă 2 sunt programate astfel:

• Lucrări pentru împingerea pământului în zona pilierilor și a taluzurilor emerse;

• Nivelarea suprafețelor aferente pilierilor;

• Împrăștierea solului vegetal, într-un strat cu grosimea de circa 15 cm, în zona pilierilor și a taluzurilor emerse ;

• Semănare ierburi perene pe suprafețele acoperite anterior cu sol .

Prin realizarea lucrărilor cuprinse în “Proiectul tehnic de refacere a mediului la obiectivul Mihai Vodă 2 - Extindere” se va diminua semnificativ impactul asupra mediului generat de activitatea de extracţie a nisipului şi pietrişului.

1. **măsuri de reducere sau eliminare a impactului asupra ariei naturale protejate de interes comunitar, condițiile și modul/calendarul de implementare a acestora:** nu este cazul
2. **măsuri compensatorii aprobate/acceptate de autoritatea competentă pentru protecția mediului, condițiile și modul/calendarul de implementare a acestora:** nu este cazul

# **IV. Condiții care trebuie respectate:**

**1. În timpul realizării proiectului:**

Titularul trebuie să desemneze o persoană responsabilă cu protecţia mediului pe perioada realizării proiectului şi pe perioada de funcţionare/exploatare, care să urmărească respectarea măsurilor, condiţiilor din actele de reglementare, să anunţe autorităţile responsabile în situaţia apariţiei unor evenimente neprevăzute care pot să afecteze factorii de mediu.

1. condiții de ordin tehnic cerute prin prevederile actelor normative specifice (românești sau comunitare):

*protecţia calităţii aerului*:

- utilajele şi mijloacele de transport vor fi verificate periodic în ceea ce priveşte nivelul de monoxid de carbon şi concentraţiile de emisii ale gazelor de eşapament şi vor fi puse în funcţiune numai după remedierea eventualelor defecţiuni;

- reducerea în perioadele cu vânt puternic a proceselor tehnologice care produc mult praf sau se va realiza o umectare mai intensă a suprafeţelor;

- drumurile de şantier vor fi permanent întreţinute prin nivelare şi stropire cu apă pentru a se reduce praful;

- condiţie impusă va fi ca utilajele să nu funcţioneze „în gol” - în acest fel se va micşora consumul de combustibil şi emisiile de poluanţi vor fi mai mici.

*protecţia calităţii solului şi subsolului:*

- alimentarea cu carburanţi a mijloacelor de transport se va face doar pe amplasament special amenajat;

- eventualele pierderi de carburanţi vor fi colectate rapid, pentru a preveni deversarea lor peste prag şi poluarea solului şi apelor;

- în cazul apariţiei unor pierderi de produse petroliere, acestea vor fi îndepărtate cu materiale absorbante care se vor colecta în containere etanşe, acoperite şi etichetate;

- este obligatorie refacerea mediului în conformitate cu planul de refacere a mediului;

- limitarea intervenției asupra solului şi vegetaţiei şi protejarea biosistemelor care se află în vecinătatea perimetrului de exploatare;

- păstrarea pilierilor de protecţie pentru obiectivele din zona exploatării;

- refacerea unghiurilor de taluz al zonelor afectate de exploatare;

*protecţia calităţii apei:*

- se vor respecta normele de protecţie sanitară a surselor de alimentare cu apă subterană sau de suprafaţă;

- este interzisă deversarea deşeurilor de orice tip sau a resturilor de materiale, a materialelor în albiile cursurilor de apă permanente sau nepermanente;

- este interzisă deversarea de ape uzate neepurate sau a reziduurilor în apele de suprafaţă sau subterane;

- se interzice staţionarea utilajelor în cursurile de apă;

- în cazul producerii de poluări accidentale, inundaţii sau la apariţia altor situaţii critice se vor întreprinde măsuri imediate de înlăturare a factorilor generatori de poluare, lucrări de apărare la viituri a obiectivului aflat în execuţie şi vor fi anunţate autorităţile responsabile cu protecţia apelor, precum şi utilizatorii de apă afectaţi;

- realizarea lucrărilor se vor face conform documentaţiei depuse şi în conformitate cu condiţiile din avizul de gospodărire a apelor;

- nu se vor spăla autovehicule sau utilaje în corpurile de apă de suprafaţă;

- nu se vor deversa în corpurile de apă produse petroliere sau alte substanţe chimice care pot produce modificarea calităţii apei;

*managementul deşeurilor:*

- în frontul de lucru se interzic operaţiunile de schimbare a uleiului, demontarea sau dezasamblarea utilajelor sau mijloacelor de transport;

- schimbul de acumulatori va fi efectuat în ateliere specializate;

- deşeurile de produse petroliere rezultate în urma accidentelor vor fi colectate, stocate în recipiente speciale şi eliminate conform legislaţiei specifice, în unităţi special autorizate.

 *protecţia împotriva zgomotului şi vibraţiilor:*

- se vor folosi drumurile existente numai în baza unor convenţii încheiate cu deţinătorii acestora;

- se vor lua măsuri astfel încât pe perioada de execuţie a lucrărilor să nu se producă zgomote şi disconfort care ar putea afecta vecinătăţile;

- întreţinerea permanentă a drumurilor de acces;

- întreţinerea şi funcţionarea la parametrii normali a mijloacelor de transport, utilajelor de extracţie, precum şi verificarea periodică a stării de funcţionare a acestora, astfel încât să fie atenuat impactul sonor;

- reducerea vitezei de circulaţie şi a capacităţii de transport pe drumurile publice;

- se vor respecta prevederile STAS 10009-88 privind protecţia împotriva zgomotului şi vibraţiilor.

- Pentru prevenirea potenţialelor accidente rezultate ca urmare a activităţilor desfăşurate în cadrul perimetrului de exploatare este necesară adoptarea următoarelor măsuri:

- verificarea, înainte de intrarea în lucru, a utilajelor şi mijloacelor de transport, dacă acestea funcţionează la parametrii optimi şi dacă nu sunt eventuale defecţiuni care ar putea conduce la eventuale scurgeri de combustibil;

- se vor întocmi programe de intervenţie care să prevadă măsurile necesare, echipele, dotările şi echipamentele de intervenţie în caz de accident;

- realizarea de semnalizări şi alte avertizări, pentru a delimita zonele de lucru;

- identificarea zonelor cu alunecări de teren, semnalizarea acestora şi realizarea de lucrări de stabilizare.

1. **condiții de ordin tehnic care reies din raportul privind impactul asupra mediului care integrează concluziile evaluării adecvate:**nu este cazul
2. **condițiile necesare a fi îndeplinite în timpul organizării de șantier:**

Societatea dispune de o organizare de şantier, amplasată la circa 1 km sud faţă de suprafaţa propusă pentru extinderea bazinului piscicol Mihai Vodă 2.

Prin urmare, în cadrul obiectivului nu vor fi amplasate grupuri sanitare şi staţii de epurare a apelor menajere.

În zona perimetrului de exploatare nu există reţele de alimentare cu apă potabilă şi/sau industrială şi reţele de canalizare (ape uzate menajere, ape uzate industriale).

Pentru consumul de apă potabilă al personalului muncitor societatea va asigura aprovizionarea cu apă minerală îmbuteliată conform normativelor în vigoare.

La finalul permisului de exploatare această incintă nu va fi dezafectată urmând a fi folosită în cadrul activităţii piscicole.

1. **planul de monitorizare a mediului:**

In faza de execuție a lucrărilor de exploatare este indicat sa se efectueze periodic măsurători, privind încadrarea în limitele de poluare admise, privind concentrațiile de substanțe poluante în aer, apă, sol, nivel de zgomot, gestiunea deșeurilor. Calitatea factorilor de mediu va fi monitorizată prin efectuarea de analize si măsurători, care vor constata gradul de conformare a activității de exploatare cu legislația in vigoare.

La finalul programului de exploatare, pe o perioadă de minimum 1 an, S.C. EURO CONSTRUCT TRADING '98 S.R.L. va asigura monitorizarea factorilor de mediu şi a lucrărilor de reconstrucţie ecologică, urmărindu-se în principal:

– montarea unor reperi topografici pentru urmărirea stabilităţii taluzelor;

– eficienţa lucrărilor de acoperire cu sol vegetal şi înierbare;

– dezvoltarea vegetaţiei plantate;

– analize pentru calitatea apei din bazinul piscicol şi din acviferul freatic.

|  |  |  |  |  |
| --- | --- | --- | --- | --- |
| **Nr. Crt.** | **Denumire raport** | **Frecvență de raportare** | **Perioada depunerii raportului** | **Acces aplicații SIM** |
|  |  |  |  |  |

**2. În timpul exploatării:**

1. **condițiile necesare a fi îndeplinite în funcție de prevederile actelor normative specifice:**

- respectarea legislaţiei în vigoare privind protecţia mediului;

- executarea lucrărilor cu respectarea:

- documentaţiei tehnice depuse;

- condiţiilor prevăzute în prezentul acord şi în avizele preliminare emise de alte autorităţi;

- măsurilor şi condiţiilor impuse pentru perioada de construcţie şi de operare impuse conform prevederilor legale;

- la finalizarea bazinului piscicol se va solicita şi obţine revizuirea autorizaţiei de mediu pentru activitatea de piscicultură.

1. **condiții care reies din raportul privind impactul asupra mediului, respectiv din cerințele legislației comunitare specifice:**

- realizarea lucrărilor de refacere a mediului, conform planului şi programului de refacere a mediului;

- lucrările de amenajare a bazinului piscicol cu valorificarea agregatelor minerale se vor realiza numai în perimetrul minier aprobat de către A.N.R.M.;

- respectarea tehnologiei de exploatare aprobată prin permisul de exploatare;

- alimentarea cu combustibili, schimbul de ulei şi reparaţiile curente se vor efectua numai pe platformele betonate special amenajate;

- alimentarea cu combustibili, schimbul de ulei şi reparaţiile curente se vor efectua numai în zone special amenajate în acest scop; sub rezervorul acestora se va întinde o folie din material plastic;

- reviziile şi reparaţiile utilajelor se vor face periodic conform graficelor şi specificaţiilor tehnice la service-uri autorizate;

- gestionarea corespunzătoare a deşeurilor menajere şi a materialului din descopertă conform legislaţiei în vigoare;

- menţinerea în bună stare a drumurilor de acces.

1. **pentru instalațiile care intră sub incidența legislației privind prevenirea și controlul integrat al poluării :** nu este cazul
2. **respectarea normelor impuse prin legislația specifică din domeniul calității aerului, managementul apei, managementul deșeurilor, zgomot, protecția naturii:**

Se impune respectarea normelor prevăzute prin legislaţia specifică:

- O.U.G. nr. 195/2005 privind protecţia mediului, aprobată cu modificări şi completări prin Legea nr. 265/2006 şi O.U.G. nr. 164/2008;

- Ordinul M.M.P. nr. 135/2010 privind aprobarea metodologiei de aplicare a evaluării impactului asupra mediului pentru proiecte publice si private

- Legea Apelor nr. 107/1996, cu modificările şi completările ulterioare;

- H.G. nr. 188/2002 pentru aprobarea unor norme privind condiţiile de descărcare în mediul acvatic al apelor uzate, modificată şi completată prin H.G. nr. 352/2005 şi H.G. nr. 210/2007;

- Ordinului nr. 119/2014 pentru aprobarea Normelor de igienă şi sănătate publică privind mediul de viaţa al populaţiei;

- STAS 12574-87 privind condiţiile de calitate a aerului în zonele protejate;

- Legea nr. 104/2011 privind calitatea aerului înconjurător;

- Ord. nr. 3299/2012 pentru aprobarea metodologiei de realizare şi raportare a inventarelor privind emisiile de poluanţi în atmosferă;

- Legea nr. 211/2011 privind regimul deşeurilor;

- H.G. nr. 856/2002 privind evidenţa gestiunii deşeurilor şi pentru aprobarea listei cuprinzând deşeurile, inclusiv deşeurile periculoase;

- H.G. nr. 856/2008 privind gestionarea deşeurilor din industriile extractive;

- H.G. nr. 1061/2008 privind transportul deşeurilor periculoase şi nepericuloase pe teritoriul României;

- STAS 10009-88 privind protecţia împotriva zgomotului şi vibraţiilor;

- H.G. nr. 321/2005 privind evaluarea şi gestionarea zgomotului ambiental;

- H.G. nr. 878/2005 privind accesul publicului la informaţia privind mediul;

- Ordinul nr. 202/2881/2348/2013 pentru aprobarea Instrucţiunilor tehnice privind aplicarea şi urmărirea măsurilor stabilite în planul de refacere a mediului, în planul de gestionare a deşeurilor extractive şi în proiectul tehnic de refacere a mediului, precum şi modul de operare cu garanţia financiară pentru refacerea mediului afectat de activităţile miniere;

- Ordinul A.N.R.M. nr. 94/2009 pentru aprobarea Instrucţiunilor privind eliberarea permiselor de exploatare;

- H.G. nr. 1373/2008 privind reglementarea furnizării transportului rutier de bunuri divizibile pe drumurile publice ale României, cu modificările şi completările ulterioare;

- O.U.G. nr. 68/2007 privind răspunderea de mediu cu referire la prevenirea şi repararea prejudiciului asupra mediului, cu modificările şi completările ulterioare;

- O.U.G. nr. 196/2005 privind Fondul pentru mediu, cu modificările şi completările ulterioare

1. **planul de monitorizare a mediului, cu indicarea componentelor de mediu care urmează a fi monitorizate, a periodicității, a parametrilor și a amplasamentului ales pentru monitorizarea fiecărui factor:**

Pe parcursul etapei de construcție a proiectului de investiție analizat, principala responsabilitate pentru monitorizarea tehnologica va reveni beneficiarului, care va avea drept scop prevenirea si minimizarea impactului potențial asupra mediului.

Beneficiarul va trebui:

- sa asigure verificarea periodica a stării tehnice a vehiculelor si utilajelor, precum si conformarea acestora cu normele naționale;

- sa organizeze monitorizarea spatiilor de depozitare a deșeurilor de pe amplasament, în conformitate cu cerințele de proiectare, inventarierea deșeurilor generate si îndepărtarea în timp util a acestora în vederea reciclării si/sau eliminării de către operatori autorizați;

- sa se asigure ca toate activitățile se desfășoară conform specificațiilor proiectului detaliat.

- sa efectueze periodic măsurători, privind încadrarea in limitele de poluare admise, privind concentrațiile de substanțe poluante in aer, apa, sol, nivel de zgomot, gestiunea deșeurilor.

 După finalizarea lucrărilor de exploatare a resurselor minerale, realizarea bazinului piscicol si refacerea mediului prin lucrări de înierbare si plantari de stuf, generarea de emisii poluante atmosferice va fi redusa semnificativ, astfel componentele biologice nu vor fi influențate negativ.

 În perioada de funcționare a bazinului piscicol se va efectua anual analiza calității apei din bazinul piscicol (pH,NH4,NO2,NO3,Ptotal,CBO5) și din forajele de observație (pH,NH4,NO2,NO3,Ptotal,CBO5) de către un laborator acreditat , precum și variația nivelului hidrostatic:Rezultatele măsurătorilor de niveluri si rezultatele analizelor chimice trebuie transmise organelor competente de gospodărire a apelor, astfel încât situația in zona sa fie permanent cunoscuta de acestea.

**3. În timpul închiderii, dezafectării, refacerii mediului și postînchidere**

1. **condiții necesare a fi îndeplinite la închidere/dezafectare/demolare:**

Având în vedere că la finalul lucrărilor de exploatare va rezulta un bazin acvatic, acesta se poate amenaja doar ca bazin piscicol cu scop de agrement (pescuit sportiv), însă acest luciu de apă poate constitui şi un habitat propice dezvoltării speciilor de floră şi faună caracteristice zonelor umede.

Creşterea peştelui se va face fără furajare, peştele hrănindu-se cu vegetaţia naturală din lac.

Pentru îmbunătăţirea aspectului peisagistic al zonei, taluzurile emerse ale bazinului vor fi acoperite cu sol, însămânţate cu ierburi perene.

Se va notifica APM în situația modificarii condițiilor și parametrilor avizați prin prezentul act de reglementare

1. **condiții pentru refacerea stării inițiale/reabilitare în vederea utilizării ulterioare a terenului:**

Lucrările de refacere a mediului în Perimetrul Mihai Vodă 2 sunt programate a se executa pe o perioadă de circa o lună, astfel:

* Lucrări pentru împingerea pământului în zona pilierilor și a taluzurilor emerse - 20 zile;
* Nivelarea suprafețelor aferente pilierilor - 4 zile;
* Împrăștierea solului vegetal, într-un strat cu grosimea de circa 15 cm, în zona pilierilor și a taluzurilor emerse - 4 zile;
* Semănare ierburi perene pe suprafețele acoperite anterior cu sol - 2 zile.

**Tabel cu volumele fizice şi valorice necesare efectuării lucrărilor de refacere a mediului**

|  |  |  |  |  |
| --- | --- | --- | --- | --- |
| Nr. crt. | Lucrări de refacere a mediului | 2018 Planificat | 2019 Planificat | Total Planificat |
|  |  | Fizic (mc, mp, ml, ha) | Valoric (Lei) | Fizic (mc, mp, ml, ha) | Valoric (Lei) | Fizic (mc, mp, ml, ha) | Valoric (Lei) |
| 1 | Săpătură cu buldoz. - împingererea pământului la 10 m | 500,00 | 172,55 | 9.000,00 | 3105,95 | 9.500,00 | 3.278,50 |
| 2 | Nivelare suprafaţă  | 0,00 | 0,00 | 1.700,00 | 240,70 | 1.700,00 | 240,70 |
| 3 | Împrăştiere pământ - în strat cu grosimea de 15 - 20 cm  | 0,00 | 0,00 | 2.500,00 | 654,50 | 2.500,00 | 654,50 |
| 4 | Semănături directe | 0,00 | 0,00 | 0,38 | 918,40 | 0,38 | 918,40 |
| **Total lucrări închidere şi ecologizare** | **5.092** |
| 5 | Monitorizare post-inchidere |  |  |  | 740 |  | 740 |
| **Total** |  | 173 |  | 5.660 |  | 5.832 |

**c) planul de monitorizare a mediului, cu indicarea componentelor de mediu care urmează a fi monitorizate, a periodicității, a parametrilor și a amplasamentului ales pentru monitorizarea fiecărui factor :** nu este cazul

# **V. Informații cu privire la procesul de participare a publicului în procedura derulată:**

....

**● când și cum a fost informat publicul, pe etape ale procedurii derulate:**

....

**a) depunerea solicitării**:

-informarea publicului de către titular prin efectuarea anunțului privind solicitarea acordului de mediu și publicarea lui în ziarul Libertatea din data de 21.10.2017, afișare la Primăria Bolintin Deal la data de 19.10.2017

-informarea publicului de APM Giurgiu prin efectuarea anunțului privind solicitarea acordului de mediu și afișare pe pagina de web in data de 20.10.2017.

**b)** **etapa de încadrare**:

-informarea publicului de către titular prin efectuarea anunțului privind etapa de încadrare și publicarea lui în ziarul Libertatea din data de 26.10.2017, afișare la Primăria Bolintin Deal din data de 25.10.2017.

-informarea publicului de APM Giurgiu prin efectuarea anunțului privind etapa de încadrare și afișare pe pagina de web in data de 24.10.2017

**c)** **dezbaterea publică:**

informarea publicului de către titular prin efectuarea anunțului privind dezbaterea publică și publicarea lui în ziarul Jurnalul Giurgiuvean din data de 22.11.2017 și afișare la Primăria Bolintin Deal din data de 21.11.2017

- organizarea dezbaterii publice la sediul Primăriei Bolintin deal pe data de 12.12.2017, la ora 12,00

- informarea publicului de APM Giurgiu prin efectuarea anunțului privind dezbaterea publică și afișare pe pagina de web din data de 21.11.2017.

**d) decizia de emitere a acordului:**

-informarea publicului de către titular prin efectuarea anunțului privind decizia de emitere a acordului de mediu și publicarea lui în ziarul Jurnalul Giurgiuvean din data de ……..și afișare la Primăria Bolintin Deal din data de…..;

-informarea publicului de către APM Giurgiu prin efectuarea anunțului privind decizia de emitere a acordului de mediu prin afișare pe pagina de web din data de 18.12.2017 .

**● când și cum a participat publicul interesat la procesul decizional privind proiectul:**

- la dezbaterea publică pentru proiectul „Extindere bazin piscicol ” au participat două persoane.

**● cum au fost luate în considerare propunerile/observațiile justificate ale publicului interesat:**

- aspectele semnalate la dezbaterea publică și consemnate în procesul verbal de dezbatere publică , se referă la proiectul "Bazin piscicol” cu exploatare de agregate minerale , proiect în curs de realizare, reglementat de APM Giurgiu prin acordul de mediu nr. 18/02.10.2006 actualizat prin anexa 7201/16.11.2015 ;

**● dacă s-au solicitat completări/revizuiri ale raportului privind impactul asupra mediului și dacă acestea au fost puse la dispoziția publicului interesat:**

Nu a fost cazul.

La finalizarea proiectului se va anunța GNM Serviciul Comisariatului Județean Giurgiu în vederea efectuării unui control de specialitate pentru verificarea respectării condițiilor din acordul de mediu, conform preved art. 49, alin. 3 din Ord. 135/2010.

**Răspunderea pentru corectitudinea informațiilor puse la dispoziția autorității competente pentru protecția mediului și a publicului revine în întregime titularului proiectului.**

 **În cazul în care proiectul suferă modificări, titularul este obligat să notifice în scris autoritatea publică pentru protecția mediului emitentă asupra acestor modificări.**

 **Prezentul acord de mediu este valabil pe toată perioada punerii în aplicare a proiectului.**

 **Nerespectarea prevederilor prezentului acord de mediu se sancţionează conform prevederilor legale în vigoare.**

**Prezentul acord de mediu poate fi contestat în conformitate cu prevederile H.G. nr. 445/2009 și ale Legii contenciosului administrativ nr. 554/2004, cu modificările și completările ulterioare.**

**Prezentul Acord de Mediu conține (22) de pagini și a fost redactat în 3 exemplare originale.**

**Prezentul acord nu exonerează de răspundere proiectantul și constructorul in cazul producerii unor accidente în timpul execuției lucrărilor.**